**Լոպպիյինկի մեր աշխատանքներուն մէջ յաջողա՞ծ ենք թէ ձախողա՞ծ**
Սկսելու համար այս համապարփակ զեկոյցը, նախ յայտնենք, որ Լոպպիյնկ յղացքի հայերէն բառակապակցային սահմանումը կամ վերծանումը ցարդ գոյութիւն չունի մեր մայրենիի բառամթերքին մէջ, որուն ամենէն մօտ հոմանիշը կարելի է առաջարկել Քարոզարկել բառը, այսինքն քարոզչութիւն մղել:

Հայկական Ցեղասպանութեան միջազգային ճանաչման զուգահեռ, վերջին հանգրուանին, քաղաքական օրակարգի վրայ դրուած է Պահանջատիրութեան հարցը, որուն ցայտուն օրինակն էր հայ ժողովուրդէն բռնագրաւուած եկեղեցական ժառանգութեան հարցի բարձրացումը միջազգային բեմին վրայ:

Սակայն փորձենք քննարկել այս զեկոյցի խորագիրը կազմող հարցադրման ենթախորքը հանդիսացող հարցադրումը, թէ Լոպպիյինկի մեր աշխատանքներուն մէջ յաջողա՞ծ են թէ ձախողա՞ծ:

Ձախողութի՞ւն էր Հոկտեմբեր 2000-ին ԱՄՆ ներկայացուցիչներու տան սեղանին վրայ դրուած Հայկական Ցեղասպանութեան վերաբերող թիւ 596 օրինագիծը, երբ հայկական կողմը, իր համեստ կարողութիւններով չվարանեցաւ ճակատելու երեք հզօր պետութիւններու պետական եւ լոպպիյիստանական կառոյցներուն դէմ։ Այո, Հայ Դատի յանձնախումբը նեղ դրութեան մատնեց Միացեալ Նահանգներ-Թուրքիա-Իսրայէլ այդ օրերու դաշնակից եռեակը։
Արդեօ՞ք անցնող երկու տարիներուն Հայկական Ցեղասպանութեան ճանաչման գործընթացը, իր մակընթացութիւններով ու տեղատուութիւններով ի սպառ ձախողութիւն, կամ ժամանակաւոր յաջողութիւն է Ֆրանսայի մէջ:

Վերջնական կամ լիակատար յաջողութի՞ւն է Գանատայի մէջ, Հայկական Ցեղասպանութեան ճանաչման Օթթաուայի հայանպաստ ընթացքը։ անատան միակ պետութիւնն է, որ Հայոց Ցեղասպանութիւնը ճանչցած է օրէնսդրական իր երկու պալատներով, Սենատով ու Ազգային ժողովով, նաեւ զայն հաստատած է պետականօրէն, 2006-ին։ Այո, անատան միակ պետութիւնն է աշխարհի տարածքին, որուն պետական ղեկավարը, յստակ յայտարարութեամբ, հաստատած ու ընդգծած է, որ Հայոց Ցեղասպանութեան ճանաչումը Գանատայի կողմէ պետականօրէն որդեգրուած քաղաքականութիւն է։

Այս յաղթանակի ձեռքբերման համար, Գանատայի Հայ Դատի յանձնախումբը մաքառած է աւելի քան երեք տասնամեակ, եւ այդ ժամանակահատուածին, տարիներու թաւալումին հետ, լոպպիյիստական յարատեւ եւ հետեւողական աշխատանքով հայկական հարցը ծանօթացուցած է գանատացի քաղաքական դէմքերուն, հայութեան դատին շուրջ համախմբելով քաղաքական զանգուածը։ Արդիւնքը՝ 2004-ին, երբ Գանատայի Ազգային Ժողովի սեղանին վրայ դրուեցաւ Հայկական Ցեղասպանութիւնը ճանչցող M-380 բանաձեւը, Ազգային Ժողովը կազմող չորս կուսակցութիւնները անխտիր, ընդունեցին բանաձեւը։

Սակայն, այս յաջողութեան միւս երեսը այն է, որ թրքական կողմը, ոգի ի բռին, վերջին տարիներուն վիթխարի ճիգերու դիմելով, լոպպիյական ամենէն յանդուգն ու ծախսալից միջոցները օգտագործելով, կը փորձէ M-380 բանաձեւ-օրինագիծը վերստին քննարկման սեղանին վրայ բերել, անատայի Ազգային Ժողովին պարտադրել, որ վերանայման ենթարկէ այդ նոյն բանաձեւը։ Ուրեմն յստակ է, որ անատայի Հայ Դատի յանձնախումբը, հակառակ իր արձանագրած լոպպիյիստական փառահեղ յաղթանակին, դէմ յանդիման կը գտնուի նոր փորձութիւններու։

Տակաւին մի քանի շաբաթ առաջ, Անգարայի ճնշումներուն ներքեւ, Գանատայի իշխանութիւնները թոյլատրեցին, որ մայրաքաղաք Օթթաուայի մէջ կանգնեցուի 80-ական թուականներուն ահաբեկուած թուրք դիւանագէտի մը յիշատակը յաւերժացնող յուշարձան մը, եւ այս բոլորը գաղտնօրէն, որպէսզի հայկական կողմէն որեւէ հակազդեցութիւն չկատարուի: Դարձեալ նոյն հարցումը, ձախողած է ուրեմն գանատահայութիւնը, որովհետեւ չկարողացաւ արգելք հանդիսանալ աժան ու ճարպիկ քարոզչութեան նման յուշակոթողի մը կանգնեցման:
Իսկ անատահայութեան համար յաջողութիւն կարելի՞ է համարել, որ ատրպէյճանական բազմաթիւ փորձերէ ետք, Հայ Դատի յանձնախումբի կանխարգելիչ միջոցառումներուն շնորհիւ, խափանուեցաւ Գանատայի Մարդկային Իրաւանց թանգարանի ծրագրին մէջ «Խոջալուի Ցեղասպանութիւնը» ներառելու ատրպէյճանական լոպպիի ճիգերը: Վստահ եղէք, որ այս ուղղութեամբ, Գանատայի ատրպէյճանական դեսպանատունը անխնայ պիտի շարունակէ պայքարը:

Յարգելի գործընկերներ,

Իսրայէլի պետութիւնը երկու հազարամեակ ետք կեանքի կոչուեցաւ շնորհիւ հրէական լոպպիի ճիգերուն։

Անցնող կէս դարուն, Իսրայէլի պետութիւնը կարողացած է դիւանագիտական եւ քաղաքական բարդ եւ ճգնաժամային կացութիւններէ դուրս գալ, շնորհիւ հրէական լոպպիյին, որ իր մասնագիտացած ու անթերի կառոյցով, այսօր Ուաշինկթընի մէջ գործող երրորդ հզօրագոյն լոպպիյիստական կազմակերպութիւնն է։ Այո, հակառակ իր արձանագրած յաջողութիւններուն, հրէական լոպպին, Ուաշինկթընի մէջ, թէ այլուր, կը շարունակէ իր գործունէութիւնը, որովհետեւ, Թէլ-Ավիվի իշխանութիւններուն համար յստակ է, որ կարելի չէ դադար առնել նոյնիսկ եւ մէկ ակնթարթ:

Վերջին տասնամեակին, թրքական եւ ատրպէյճանական լոպպիստական եւ հակահայ քարոզչութեան արշաւները աւելի քան ծաւալուն եւ մոլեգին դարձած են։
Պարզ թիւերով եթէ խօսինք, ամերիկեան Propublica անկախ լրատուական հաստատութեան կողմէ 2009-ին հրատարակուած ամերիկեան լոպպիյիստական կազմակերպութիւններու զեկոյցին մէջ, ի միջի այլոց, արձանագրուած են նաեւ հետեւեալ վիճակագրական տուելաները.
- Լոպպիյինկի ամերիկեան կազմակերպութիւններու ամենէն բարձր գինը վճարող պետութիւններուն մէջ, Թուրքիան չորրորդն է, տարեկան 3,5 միլիոն տոլարով:
- Ներկայացուցիչներու Տան անդամներու հետ ամենէն յաճախակի հաղորդակցական կապերը հաստատող երկիրը 2009-ին հանդիսացած է Թուրքիան 2268 հաղորդակցական կապերով, իսկ նոյն ցանկի 8-րդ դիրքը գրաւած է Ատրպէյճանը, 855 հաղորդակցական կապով:

Ամենէն ուշագրաւը այն է սակայն, որ վեջին հնգամեակին, իրենց հակաքարոզչական արշաւին մէջ, Անգարան եւ Պաքուն կþօգտագործեն Ամերիկեան ցամաքամասի եւ Եւրոպայի մէջ գործող հայկական լոպպիյինկի կազմակերպութիւններու մարտավարութիւնը։ Այսինքն, ուղղակիօրէն կþընդօրինակեն մեր քարոզչական եւ լոպպիյիստական գործելաձեւն ու ոճը եւ կը խթանեն ու զօրակոչի կÿենթարկեն իրենց սփիւռքները։ Ահա հոս է մեր գլխաւոր մարտահրաւէրը, երբ հակառակորդդ կը կը սկսի օգտագործել քու մարտավարական զէնքերդ ու ռազմագիտականօրէն կը սկսի նոյնացնել եւ իւրացնել քարոզչական այն զինամթերքը, զորս դուն գործածած էիր տարիներէ ի վեր: Այս երեւոյթն ալ, մեր բոլորիս մարտահրաւէրն է:
Մեր լոպպիյինկի պարագային, կրնանք աներկբայօրէն հաստատել, որ տասնամեակներու ընթացքին, համեստ պայմաններու մէջ գտնուելով հանդերձ, տիտանեան աշխատանք ու ձեռքբերումներ իրագործած են... սակայն նորօրեայ զարգացումներու լոյսին տակ, անհրաժեշտ է, որ նախապատրաստուի քարոզչական մարտավարութիւնը ինքնավերասահմանումի ենթարկելու հանգրուանին:

Իբր վերջաբան, կÿուզեմ շեշտել, որ Լոպպիյինկը, իբր քարոզարկման միջոց, վերջնական յաջողութիւն եւ ձախողութիւն չի ճանչնար: Լոպպիյինկը յարատեւ եւ հետեւողական գործընթաց է, որ դադար չունի եւ չպէտք է ունենայ, մանաւա՛նդ հայ ազգին համար, որ միշտ գտնուելով աշխարհաքաղաքական ամենէն բարդ իրադրութեանց մէջ, ստիպուած է միշտ վերաթարմացնել իր քարոզարկման կռուանները, ստիպուած է միշտ զգաստ դիմագրաւել նորանոր մարտահրաւէրները, որպէսզի մեր հաւաքական յիշողութեան մէջ քանդակուած մնայ, կորուսեալ հայրենիքին ու կորուսեալ ծննդավայրին իրաւատէրը ըլլալու անժամանցելի իրողութիւնը:

ՎԱՀԱԳՆ ԳԱՐԱԳԱՇԵԱՆ
«ՀՈՐԻԶՈՆ» ՇԱԲԱԹԱԹԵՐԹԻ ԳԼԽԱՒՈՐ ԽՄԲԱԳԻՐ
ԳԱՆԱՏԱ